Broj: 711-I-486-M-52/23-02-23

Zagreb, 13. ožujka 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Davora Vagića, ravnatelja Kliničkog bolničkog centra Sestre milosrdnice**,za davanjem mišljenja,na 1. sjednici održanoj dana 13. ožujka 2023.g. donosi sljedeće

**MIŠLJENJE**

1. **Sukladno članku 17. stavku 3. ZSSI-a, obveznik Davor Vagić, ravnatelj Kliničkog bolničkog centra Sestre milosrdnice, može istovremeno uz obavljanje poslova ravnatelja sudjelovati kao predavač ili panelist na predavanjima organizacija poput Udruge poslodavaca u zdravstvu ili farmaceutskih tvrtki, ali za navedeno može primiti novčanu naknadu samo ukoliko njegovo sudjelovanje na predavanjima nije povezano s obnašanjem javne dužnosti ravnatelja, odnosno ako na istima ne sudjeluje kao predstavnik ustanove u kojoj obavlja poslove, već kao stručnjak - doktor medicine.**
2. **Sukladno članku 17. stavku 4. ZSSI-a, obveznik Davor Vagić je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točke I. izreke ovoga mišljenja.**
3. **Povjerenstvo upućuje obveznika da je, ukoliko bi Klinički bolnički centar Sestre milosrdnice sklapao poslovne odnose s farmaceutskim tvrtkama ili drugim pravnim subjektima na čijim panelima je obveznik sudjelovao u svojstvu predavača ili panelista, dužan postupiti sukladno članku 9. ZSSI-a, odnosno izuzeti se iz postupka, delegirati donošenje odluka ili sklapanje ugovora na druge osobe te deklarirati javnosti, putem službene internetske stranice tijela, kao i osobama u postupku odnos povezanosti.**

Obrazloženje

Zahtjev za mišljenjem podnio je obveznik Davor Vagić, ravnatelj Kliničkog bolničkog centra Sestre milosrdnice. U Povjerenstvu zahtjev je zaprimljen 24. veljače 2023.g. pod poslovnim brojem 711-U-3171-M-52/23-01-26, povodom kojeg se vodi predmet broj M-52/23.

Člankom 3. stavkom 1. podstavkom 65. ZSSI-a propisano je da su ravnatelji ustanova u zdravstvu kojima je osnivač Republika Hrvatska ili jedinica lokalne i područne (regionalne) samouprave obveznici ZSSI-a.

Uvidom u sudski registar Trgovačkog suda u Zagrebu, utvrđeno je da je pod brojem MBS: 080318507 upisana zdravstvena ustanova Klinički bolnički centar Sestre milosrdnice čiji je osnivač Vlada Republike Hrvatske, a osoba ovlaštena za zastupanje ravnatelj Davor Vagić. Slijedom navedenog, Davor Vagić je temeljem obnašanja navedene dužnosti obvezan postupati sukladno odredbama ZSSI-a.

Člankom 8. stavkom 3. i stavkom 4. ZSSI-a, u svezi s odredbom članka 40. stavka 2. Zakona o općem upravnom postupku („Narodne novine“, br. 47/09. i 110/21.), propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka urednog zahtjeva.

Obveznik u zahtjevu postavlja upit može li, tijekom obnašanja dužnosti ravnatelja Kliničkog bolničkog centra Sestre milosrdnice, sudjelovati kao predavač ili panelist na predavanjima uz primitak novčane naknade pritom navodeći kako se radi o predavanjima u organizaciji farmaceutskih tvrtki, Udruge poslodavaca u zdravstvu i sličnih subjekata.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 9. stavcima 1. i 2. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Povjerenstvo ističe kako se održavanje predavanja kao i sudjelovanje na panelima predstavlja edukacijsku djelatnost te je stoga obvezniku, sukladno članku 17. stavku 3. ZSSI-a, bez prethodnog odobrenja Povjerenstva dopušteno uz profesionalno obnašanje dužnosti održavati predavanja i sudjelovati na panelima farmaceutskih tvrtki te drugih različitih pravnih subjekata.

Povjerenstvo pritom ukazuje obvezniku kako za navedeno može primiti novčanu naknadu samo ukoliko u svojstvu predavača odnosno panelista sudjeluje kao stručnjak-doktor medicine, dok ukoliko bi njegovo sudjelovanje bilo povezano s obnašanjem javne dužnosti ravnatelja isti ne bi mogao primiti novčanu naknadu budući da bi navedeno predstavljalo dodatnu naknadu za obnašanje javne dužnosti te bi bilo u suprotnosti s odredbama ZSSI-a.

Nadalje, Povjerenstvo ukazuje obvezniku da je sukladno članku 17. stavku 4. ZSSI-a obveznik dužan prilikom podnošenja imovinske kartice prijaviti sve novčane primitke stečene obavljanjem navedenih edukacijskih djelatnosti.

Isto tako, Povjerenstvo ukazuje obvezniku kako se pružanjem edukacijskih usluga različitim pravnim subjektima isti smatraju s njime povezanim pravnim osobama. Stoga je, a u slučaju da Klinički bolnički centar Sestre milosrdnice ulazi u poslovne odnose s nekima od navedenih pravnih subjekata, obveznik dužan sukladno odredbi članka 9. ZSSI-a izuzeti se iz navedenih postupaka, delegirati svoje ovlasti donošenja odluka ili sklapanja ugovora na drugu osobu te deklarirati odnos povezanosti na službenoj internetskoj stranici Kliničkog bolničkog centra Sestre milosrdnice, kao i drugim osobama koje sudjeluju u postupku sklapanja poslovnih odnosa.

Slijedom navedenog, Povjerenstvo je donijelo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Davor Vagić, elektroničkom dostavom
2. Objava na internetskoj stranici Povjerenstva
3. Pismohrana